钦定古今图书集成/明伦汇编/氏族典/第156卷 > 《廖用贤尚友录》 > 源贺
## 钦定古今图书集成/明伦汇编/氏族典/第156卷 > 《廖用贤尚友录》 > 源贺

按《魏书》，源贺傅，贺自署河西王秃发傉檀之子也。傉
檀为乞伏炽磐所灭，贺自乐都来奔。贺伟容貌，善风
仪，世祖素闻其名，及见，器其机辩，赐爵西平侯，加龙
骧将军。谓贺曰：“卿与朕源同，因事分姓，今可为源氏。”
进号平西将军。世祖征凉州，以贺为乡导。凉州平，迁
征西将军，进号西平公。又从征蠕蠕诸贼有功，拜散
骑常侍，从驾临江，为前锋大将。贺本名破羌，世祖赐
名贺焉。拜殿中尚书，定策翼戴高宗。转征北将军，加
给事中，进爵西平王。出为征南将军、冀州刺史，改封
陇西王。时考殿最，贺治为第一，征拜太尉。显祖将传
位于京兆王子推，时贺都督诸军，驰传征贺，贺至，固
执不可，即诏贺持节奉皇帝玺绶以授高祖。贺以年
老辞位，诏不许。又诏都督三道诸军，屯于漠南。上书
称“病笃”，至于再三，乃许之。太和三年薨。赠侍中、太尉、
陇西王，谥曰宣。